**เปิดรับฟังความคิดเห็นต่อร่างกฎหมายธนาคารอาคารสงเคราะห์**

ด้วยกระทรวงการคลังขอเสนอ เรื่อง ขอปรับปรุงแก้ไขกฎหมายเพื่อขยายขอบเขตการทำธุรกิจและแก้ไขข้อขัดข้องในการดำเนินกิจการของธนาคารอาคารสงเคราะห์ (ธอส.) มาเพื่อคณะรัฐมนตรีพิจารณา

กระทรวงการคลังขอแก้ไขกฎหมายจำนวน 3 ฉบับ ได้แก่ (1) ร่างพระราชบัญญัติธนาคารอาคารสงเคราะห์ พ.ศ. .... (2) ร่างพระราชกฤษฎีกากำหนดกิจการอันพึงเป็นงานธนาคารของธนาคารอาคารสงเคราะห์ (ฉบับที่ ..) พ.ศ. .... และ (3) ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติธนาคารอาคารสงเคราะห์ พ.ศ. 2496 เพื่อแก้ไขปรับปรุงใน 2 ด้าน ดังนี้

(1) การขยายขอบเขตการดำเนินธุรกิจของ ธอส. ทำให้ ธอส. สามารถรองรับกระแสการเปลี่ยนแปลงจากภายนอกทั้งในเรื่องการเข้าสู่สังคมผู้สูงอายุ โดยให้สามารถให้บริการสินเชื่อเพื่อผู้สูงอายุ (Reverse Mortgage : RM) ได้ รวมทั้ง การให้บริการเงินอิเล็กทรอนิกส์ การประกอบกิจการประกันสินเชื่อที่อยู่อาศัย กิจการประเมินมูลค่าทรัพย์สิน กิจการรับจัดทำสัญญาและจดทะเบียนสิทธิและนิติกรรม และการเป็นนายหน้าประกันวินาศภัยและประกันชีวิตได้ ซึ่งจะทำให้ ธอส. เป็นกลไกสำคัญในการสนับสนุนให้ประชาชนมีที่อยู่อาศัยได้อย่างทั่วถึง เติมเต็มช่องว่างในการให้สินเชื่อและผลิตภัณฑ์ทางการเงินเกี่ยวกับที่อยู่อาศัยให้กับกลุ่มผู้มีรายได้น้อย

(2) การแก้ไขข้อติดขัดในการดำเนินธุรกิจ ซึ่งเป็นการเพิ่มความคล่องตัวและประสิทธิภาพการดำเนินงานของ ธอส. ให้มีความคล่องตัวยิ่งขึ้น จากการกำหนดหลักเกณฑ์การประชุมคณะกรรมการ ธอส. ให้ชัดเจนในกรณีที่ประธานหรือกรรมการพ้นจากตำแหน่งก่อนวาระ การเปลี่ยนแปลงองค์ประกอบของคณะกรรมการ ธอส. การให้อำนาจคณะกรรมการ ธอส. ในการแต่งตั้งถอดถอนผู้บริหารสูงสุด โดยความเห็นชอบของรัฐมนตรีว่าการกระทรวงการคลัง การวางข้อบังคับภายใน ธอส. และการระดมทุนทั้งในรูปแบบพันธบัตรและสลาก รวมทั้งการแก้ไขข้อขัดข้องในการบริหารสภาพคล่อง ซึ่งจะทำให้ ธอส. สามารถทำหน้าที่เป็นธนาคารสินเชื่อเพื่อที่อยู่อาศัยได้อย่างยั่งยืนและมั่นคง

ในการนี้ สำนักงานเศรษฐกิจการคลังจึงขอเชิญชวน หน่วยงานภาครัฐและเอกชน รวมทั้งประชาชน ร่วมแสดงความคิดเห็นและข้อเสนอแนะต่อร่างกฎหมายดังกล่าว ทั้งนี้ สามารถแสดงความคิดเห็นได้ทาง

Fax : 0 22618 3374

Email : nattapol\_s@fpo.go.th